Arizona International

Arizona International var et amerikansk nettverksselskap som opererte i 1980-årene.


== Konsept ==
Arizona International solgte helseprodukter fra Arizona basert på bi-pollen som skulle hjelpe for bl.a. allergi, magesår, leversykdom, høyt blodtrykk og leddgikt. Det forelå ingen vitenskapelig dokumentasjon på helsepåstandene, og Forbrukerombudet og Helsedirektoratet proklamerte at det var forbudt å markedsføre produktene med effekt mot sykdommer.Selskapet hadde et kraftig fokus på verving av stadig flere salgsrepresentanter i et pyramidelignende system. Disse ble lokket til å investere i konseptet mot utsikter til millionfortjeneste. Utbredelsen av konseptet i det norske markedet ble koordinert av Helge Normann som hadde tittelen president. Han etablerte i september 1984 selskapet Arizona International Norge AS med forretningsadresse i Oslo. Under seg hadde han rekruttert 18 distriktssjefer som hver måtte gå inn med en garantisum i størrelsesorden 50 000 til 300 000 kroner.Arizona International var i en periode sponsor for Nittedal Cycleklubb.


== Konkurs ==
Driften av selskapet led under vanstyre, og etter hvert ble likviditeten i selskapet presset. I november 1985 begjærte skattefogden i Oslo selskapet konkurs grunnet ubetalt moms. Totalt hadde minst 3 200 nordmenn satset penger på konseptet. Ettersom Politiet hadde hatt selskapet under oppsikt i flere måneder før konkursbegjæringen ble Normann satt under etterforskning uten bobestyrerens begjæring. Bobestyrer Tor Eggesvik engasjerte imidlertid også amerikanske advokater for å undersøke om selskapets amerikanske eiere hadde foretatt ulovlig tapping av selskapet for verdier.Til tross for konkursen var det sterk vilje til å dra i gang konseptet på nytt. Allerede før skattefogden slo til hadde en gruppe misfornøyde salgsrepresentanter startet opp sitt konkurrerende selskap Naturik. Normann følte seg grundig lurt av de amerikanske eierne, men hadde ikke mistet troen på konseptet og både han og kompanjongen Kjell Klynderud ønsket å kjøpe opp varelageret fra konkursboet for å starte opp et nytt selskap. Dette endte med at Klynderud fikk tilslaget for 900 000 kroner, og han etablerte da selskapet Arizona Products som etter kort tid skiftet navn til Harmony Products. Parallelt med den pågående politietterforskningen etablerte Normann selskapet Sun Flow Norge hvor han solgte de samme kosttilskuddene.


== Etterspill ==
Mange av deltakerne hadde satset store beløp på konseptet, og i kjølvannet av kollapsen ble flere deltakere slått personlig konkurs.I etterkant av kollapsen ble Helge Normann tiltalt for underslag av 9,8 millioner kroner. Rettsprosessen trakk veldig ut i tid, og først i 1992 kom dommen der Normann ble frikjent for de vesentligste av forholdene han sto tiltalt for. Han ble idømt en bot på 4 000 kroner for feilføring av kassadagboken, men fikk samtidig tilkjent 50 000 kroner i erstatning.
I 2003 etablerte Helge Normann nettverksselskapet Green Planet.  Også dette selskapet hadde stort fokus på verving, og tiltrakk seg negativ oppmerksomhet både fra Lotteritilsynet og pressen før det gikk overende i 2006. Senere etablerte han også konseptet GoodleAdz.Kjell Klynderud startet i 1986 opp salg av «strukturert vann» fra selskapet Bioline Water.


== Referanser ==